Gaji minimum

Gaji minimum merujuk kepada gaji yang diberikan oleh majikan pada tahap minimum tanpa mengira mana-mana sektor, tanpa mengira pelbagai faktor termasuk jantina, kelulusan, bidang dan sebagainya. Pertama kali diperkenalkan di Australia dan New Zealand pada akhir abad ke-19, undang-undang gaji minimum kini terdapat di lebih 90% negara di seluruh dunia.

Alasan kerajaan

Pelbagai alasan telah diberikan oleh kerajaan. Gaji minimum antara swasta dan kerajaan tidak dapat diselaraskan kerana faktor kelulusan, penilaian produktiviti berbeza, sasaran keuntungan kerajaan dan swasta berbeza dan sebagainya. Gaji minimum dikatakan akan menyebabkan kerajaan bangkrap kerana tidak mampu membayar gaji sebanyak itu.  Majikan tentu akan membayar gaji lebih jika mahu mengekalkan pekerja terbaiknya.
Apa yang berlaku, majikan akan membuang pekerjanya kerana ramai lagi menanti di luar. Malah pekerja asing boleh dibawa dari negara jiran. Kebanyakan kerja tidak memerlukan kelayakan tinggi, cukup sekadar tahu membaca. Contohnya operator pengeluaran, pekerja stor, bahagian pembungkusan dan mandur.
Gaji minimum hanya memusnahkan daya saing Malaysia sebagai negara industri. Sedangkan insentif buruh murah dilaung-laungkan sejak Dr Mahathir bin Mohamad selaku Menteri Perdagangan dan Perindustrian suatu ketika dahulu. Dr Mahathir berjaya menarik pengilang seperti Motorola, Robert Bosch, Western Digital dan National Semiconductor untuk melabur di Bayan Lepas dan Sungai Way. Kesatuan sekerja tidak dibenarkan ditubuhkan di zon-zon perdagangan bebas ini.
Satu ketika, Dr Mahathir bin Mohamad menggesa produktiviti mestilah selaras dengan pendapatan yang diterima. Beliau menekankan jika produktiviti meningkat maka gaji akan meningkat. Tetapi hal ini masih belum dicapai.
Pada 3 Mei 2008 pula, Perdana Menteri Datuk Seri Abdullah Ahmad Badawi menyatakan MTUC tidak boleh mendesak jika kemampuan kerajaan tidak ada. Kerajaan bukan tidak hendak menjaga kebajikan pekerja tetapi pelbagai pertimbangan harus dilakukan. Kerajaan tidaklah terlalu bebal untuk tidak menaikkan gaji tetapi fikirkanlah baik dan buruknya gaji minimum RM1200. 
Penyokong gaji minimum pula sebaliknya menyatakan tanpa adanya gaji minimum sekalipun pelabur berebut-rebut keluar. Antaranya ialah Sumida, Panasonic, Sony TV di Kawasan Perindustrian Bangi. National Semiconductor di Bayan Baru telah lama bertukar-ganti pengurusan dan pemilik. Kilang Seagate di Ipoh juga tidak dapat bertahan lama kerana semua kilang elektronik ini amat bergantung kepada kos buruh murah. Sementara permintaan kepada semi konduktor sentiada turut naik dan beralih kepada teknologi robot.

Demonstrasi di Parlimen Malaysia

Pada hari Rabu, 7 Mei 2008, Presiden MTUC Syed Shahir Syed Mohamud mengetuai 500 ahli MTUC berdemonstrasi di bangunan Parlimen, Kuala Lumpur selama 3 jam. Memorandum tidak dapat diserahkan kepada Menteri Sumber Manusia Datuk Dr S. Subramaniam kerana beliau menghadiri mesyuarat di Bangkok, Thailand. Antara tuntutan mereka ialah gaji minimum RM900 dan elaun sara hidup sebanyak RM300 sebulan. Setahun lepas memorandum sama telah dihantar tetapi tiada sebarang maklum balas dari Datuk Seri Dr Fong Chan Onn, Menteri Sumber Manusia ketika itu.
Datuk Dr. S. Subramaniam menegaskan MTUC berhak mengadakan demonstrasi untuk menyatakan rasa tidak puas hati mereka. Tetapi mestilah tidak mengganggu ketenteraman awam dan diadakan secara aman. Perhimpunan hendaklah diadakan di luar kawasan tempat bekerja dan diadakan selepas habis waktu kerja.
Kebanjiran pekerja asing sebanyak 2.1 juta di negara ini menjejaskan peluang rakyat tempatan untuk mendapatkan gaji minimum. Kerajaan mensasarkan mengurangkan pekerja asing kepada 1.6 juta dalam tempoh 5 tahun akan datang. Gaji minimum dikatakan mampu menekan pekerja asing kembali ke negara mereka kerana pekerja tempatan lebih bersedia untuk bekerja semula di sektor-sektor yang direbut oleh pekerja asing.
Gaji minimum bukan ditolak terus oleh kerajaan. Kerajaan tidak sanggup melihat pekerja ditindas oleh majikan. Ketika ini penetapan gaji dibuat oleh kuasa pasaran atau menerusi persetujuan bersama (CA) antara majikan dan pekerja, selain kewujudan Majlis Gaji di bawah Kementerian Sumber Manusia yang akan campur tangan sekiranya gaji yang diberikan kepada pekerja terlalu rendah.
Gaji minimum akan dilaksanakan secara berperingkat mengikut kesesuaian dan kesediaan majikan. Industri hospitaliti dilihat bersediakan melaksanakan gaji minimum .

Status manusia gaji

Kerajaan Malaysia belum lagi mengiktiraf orang gaji sebagai buruh di bawah Undang-Undang Buruh. Adalah hak pekerja ini untuk mendapatkan cuti mingguan, waktu bekerja yang selaras, pampasan untuk kecederaan di tempat kerja dan gaji minimum. Tanpa perlindungan undang-undang, ramai pekerja ini menghadapi kesengsaraan akibat penderaan dan eksploitasi terutama orang asing.